Modified Motorcycle Association Of Finland (MMAF) ry
c/o OTK Petteri Snell			
Lakiasiaintoimisto Petteri Snell		3.11.2000
Kotkankatu 11
00510 Helsinki
Puh. 148 2850   Fax 148 2953

LIIKENNE- JA VIESTINTÄMINISTERIÖ
Liikennepoliittinen osasto
Apulaisosastopäällikkö Reino Lampinen

Viite: 	Lähetteenne 24.10.2000	 	LM 0688:00/23/01/2000
				LM 0689.00/23/01/2000

Lausunto asetusmuutosehdotuksesta koskien ajoneuvojen rakenteesta ja varusteista annetun asetuksen tarkistamista – ajoneuvoja koskevat vaatimukset ja poikkeusten käsittely

Lausumme ehdotuksen sisällöstä seuraavat seikat:

Ehdotuksen pääasiallinen sisältö

Ehdotus koskee muutoksia ajoneuvojen rakenteesta ja varusteista annettuun asetukseen. Ehdotuksen tarkoitukseksi on määritelty tavaroiden vapaan liikkuvuuden mahdollistaminen yhteisön oikeuden pakottavien periaatteiden mukaisesti. Näin ollen on ehdotettuja muutoksia tarkastellaan nyt  ensisijaisesti vapaan liikkuvuuden periaatetta silmällä pitäen. Tämän ohella tarkastelu painottuu tässä yhteydessä ajoneuvoihin, jotka eivät ole yhteisön tyyppihyväksyntämenettelyssä hyväksyttyjä.

Ajoneuvojen osalta vapaan liikkuvuuden periaate toteutuu, kun toisesta jäsenvaltiossa tuotu ajoneuvo voidaan vapaasti rekisteröidä ja ottaa käyttöön tässä tuontijäsenvaltiossa. Yhteisön oikeuden periaatteet, jotka sääntelevät jäsenvaltioissa tapahtuvan ennestään muissa jäsenvaltioissa rekisteröityjen ajoneuvojen tyyppihyväksynnän ja rekisteröinnin edellytyksiä, ovat vahvistettu seikkaperäisesti Euroopan yhteisöjen komission tulkitsevassa tiedonannossa 96/C 143/04. 

Tämä tiedonanto on jäsenmaita sitova ja muodostaa näin ollen minimivaatimukset kansalliselle lainsäädännölle. Tiedonanto koskee nimenomaan yksityisiä ajoneuvoja. Näiden ajoneuvojen liikkuvuutta koskevat tiedonannon erityisesti mainitsemat tilanteet ovat seuraavat:
-	rekisteröinnin hakijan omistama ajoneuvo, joka on siirretty hakijan pysyvän asuinpaikan muuttamisen yhteydessä
-	käytetty ajoneuvo, jonka on hankkinut toisessa jäsenvaltiossa jälleenmyyjä tai rekisteröinninhakija itse
-	ajoneuvo, jonka rekisteröinnin hakija on hankkinut toisesta jäsenvaltiosta uusien ajoneuvojen markkinoilta joko itse tai välittäjän kautta, useimmiten käyttääkseen hyväkseen kyseisessä jäsenvaltiossa edullisempaa verotonta hintaa, jolloin ajoneuvo on väliaikaisesti rekisteröity kyseisessä valtiossa maantiekuljetusta varten.

Näistä kiistattomista lähtökohdista havaitaan jo suoraan, että vapaa liikkuvuus on taattava käytettyjen sekä myös uusien ajoneuvojen markkinoilta hankituille ajoneuvoille. Toisin sanoen ajoneuvoa koskeva vähimmäisvaatimus on, että se on vain väliaikaisesti rekisteröity toiseen jäsenvaltioon. Tiedonannossa todetaankin toisaalla että vapaudet on taattava yhtälailla uusille kuin käytetyille ajoneuvoille ja, ettei merkitystä ole sillä ajalla jonka ajoneuvo on ollut rekisterissä.

1. Rekisteröintivaatimusta koskeva korjaus

Kun asetuksen muutosehdotuksen perusteluissa todetaan muutoksen koskevan käytettynä maahan tuotuja toisessa ETA-valtiossa käyttöönotettuja ajoneuvoja, katsomme, että tätä tulisi tarkentaa siten, että ainoaksi vaatimukseksi todetaan ETA-valtiossa rekisteröinti. Tai mikäli muutosehdotuksella on tarkoitettu tätä minimivaatimusta laajempaa vapautta eli vapautta tuoda myös ainoastaan käyttöön otettu, mutta mahdollisesti rekisteröimätön, ajoneuvo, tulisi tästä mainita ainakin ehdotuksen perusteluissa. Näin vältyttäisiin soveltamisvaiheessa mahdollisilta käytännön epäselvyyksiltä. 

Ajoneuvolainsäädännön moitteetonta soveltamiskäytäntöä edesauttaa mahdollisimman yhdenmukaiset käsitteet ja termit. Esimerkiksi autoverolaissa – joka koskee myös toisesta jäsenvaltiosta tuotavia ajoneuvoja – erotetaan uudet, ulkomailla käyttöönotetut sekä käytetyt ajoneuvot toisistaan sekä toisaalla rekisteröinti ja käyttöön ottaminen toisistaan.

2. Käyttöönottoajankohtaa (oikeammin rekisteröinti-; ks. kohta 1 edellä) koskeva korjaus

Asetuksen muutosehdotuksessa ajoneuvot  jaetaan vuonna 1994 ja myöhemmin sekä ennen vuotta 1994 käyttöön otettuihin ajoneuvoihin. Tämän on ilmeisesti katsottu olevan seurausta Suomen liittymisestä ETA:aan vuoden 1994 alussa.

Käsityksemme mukaan Suomi on tällöin sitoutunut varmistamaan kaikkien yksityisten ajoneuvojen vapaan liikkuvuuden alueen sisällä. Suomi ei tällöin ole tehnyt sellaista varaumaa liityntäsopimukseen, jonka mukaan vapaus taattaisiin vain tämän jälkeen käyttöön otetuille tai  rekisteröidyille, ajoneuvoille. 

Säädösmuutoksen tulisi siten taata samat oikeudet kaikille ajoneuvoille riippumatta niiden käyttö/rekisteri-iästä.

3. Ajoneuvoluokkia koskeva korjaus

Muutosehdotus koskee M1- ja L5-luokan ajoneuvoja sekä moottoripyöriä. Komission edellä todetun tulkitsevan tiedonannon mukaan vapaa liikkuvuus tulee taata myös raskaille ajoneuvoille. Tällä perusteella katsomme, että muutoksen vaikutukset tulee laajentaa myös muihin kuin nyt ehdotuksessa mainittuihin ajoneuvoluokkiin.

4. Muutosehdotuksen laajuutta koskeva korjaus

Muutosehdotuksen mukaan M1-luokan ajoneuvojen katsotaan täyttävän 6 luvun vaatimukset sekä moottoripyörän ja L5-luokan ajoneuvon 7 luvun vaatimukset säädöksen 104 § 2 momentissa ja vastaavasti 130 § 2 momentissa säännellyissä tapauksissa.

Ajoneuvojen rakenteesta ja varusteista annetun asetuksen 5 luku koskee kaikkia ajoneuvoja. Tässä luvussa on toisaalta pakottavia säännöksiä, joissa edellytetään tyyppihyväksyntää. Lisäksi useissa säännöksissä edellytetään rakenteilta EY:n neuvoston direktiivien mukaisuutta.

Näin ollen katsomme, että ehdotetuilla muutoksilla tavoiteltu vapaa liikkuvuus ei voi toteutua, ellei myös 5 luvun säännöksiä rinnasteta muutoksessa ainakin keskeisiltä osiltaan 6 ja 7 lukuun.

Poikkeukset

Tiedossamme ei ole liikenne- ja viestintäministeriön eikä ajoneuvohallintokeskuksen myöntämiä poikkeuksia. Näin ollen emme ota kantaa asetusmuutoksen vaikutuksiin tältä osalta. Käsityksemme mukaan poikkeuslupia on tähän mennessä myönnetty sikäli pidättyväisesti, että tällä menettelyllä on osittain rajoitettu yksittäin tuotujen ajoneuvojen vapaata liikkuvuutta. Näin ollen toivomme, että liikenne- ja viestintäministeriö selvittää vallinneen lupakäytännön ja arvioi lainsäädännön muutokset ja ohjeistuksen tarpeellisuuden tätä silmällä pitäen.

Yksityiskohtaiset perustelut

Tältä osin viittaamme edellä esille tuotuihin asiallisiin muutosehdotuksiin. Muutosehdotusten laajuudesta johtuen katsomme, että säännöstekstien osittainen korjaaminen ei ole perusteltu ja riittävä toimenpide takaamaan yhteisön oikeuden toteutumisen. 

Vähimmäisvaatimuksena esitämme kuitenkin, että asetukseen tehdään ainakin seuraavat muutokset:

104 § 2 momentti: Auton katsotaan täyttävän 5 ja 6 lukujen vaatimukset, jos:
a)	yksittäiskappaleena maahan tuotu ajoneuvo on rekisteröity toisessa ETA-valtiossa;
b)	Suomessa käyttöön otettuun ajoneuvoon on tehty muutoksia, jotka vastaavat toisessa ETA-maassa vastaavanlaiselle samanikäiselle ajoneuvolle hyväksyttäviä muutoksia.

130 § 2 momentti: Moottoripyörän ja L5-luokan ajoneuvon katsotaan täyttävän 5 ja 7 lukujen vaatimukset, jos:
a)	yksittäiskappaleena maahan tuotu ajoneuvo on rekisteröity toisessa ETA-valtiossa;
b)	Suomessa käyttöön otettuun ajoneuvoon on tehty muutoksia, jotka vastaavat toisessa ETA-maassa vastaavanlaiselle samanikäiselle ajoneuvolle hyväksyttäviä muutoksia.

Ehdotuksen vaikutukset

Ehdotuksella pyritään ensisijassa vaikuttamaan yksittäisten ajoneuvojen vapaan liikkuvuuden toteutumiseen. Näiden ajoneuvojen rekisteröinti- ja käyttöön otto Suomessa edellyttää ajoneuvon rekisteröinnistä sekä ajoneuvojen katsastuksesta annettujen asetusten huomioimista.

Käsityksemme mukaan toisesta jäsenvaltiosta tuodut ajoneuvot tulisi asettaa rekisteröinnissä ja katsastuksessa samaan asemaan kuin täällä jo rekisterissä olevat ajoneuvot. Näin ollen maahan tuontiin perustuva rekisteröintikatsastusvaatimus tulisi poistaa tarpeettomana toimenpiteenä.

Voimaantulo

Suomi on sitoutunut noudattamaan yhteisön oikeutta, johon osana kuuluu, että viranomaisten on taattava nopea ja yksinkertainen menettely, jolla ajoneuvojen tyyppihyväksyntä – ja rekisteröintimenettely järjestetään tuontivaltiossa. Näin ollen on ensisijaisen tärkeää, että tämän turvaava lainsäädäntö saadaan voimaan ensitilassa. 

Lisäksi,

koska kyseisen asetusmuutoksen tarkoituksena on mahdollistaa toisessa valtiossa rekisteröidyn ei-sarjavalmisteisen ajoneuvon rekisteröiminen ja käyttäminen Suomessa ilman erityisiä Suomessa tällä hetkellä edellytettäviä teknisiä vaatimuksia tai niitä osoittavia asiakirjoja, pyydämme saada huomauttaa, ettei tässä uudessa tilanteessa ole enää tarkoituksenmukaista estää vastaavien yksittäiskappaleena tai pieninä sarjoina Suomessa valmistettujen ajoneuvojen rekisteröintiä. 

Käytännössähän nyt suunnitellut asetusmuutokset mahdollistaisivat tällaisen ajoneuvon rekisteröinnin vain hetkeksi toisessa ETA-valtiossa, jonka jälkeen se olisi hyväksyttävä myös Suomessa. Kyseinen toimenpide on kuitenkin tarpeeton rasite, joka vääristää alalla tapahtuvaa kilpailua. Pyydämme, että liikenne – ja viestintäministeriö ryhtyisi toimenpiteisiin myös tämän seikan ajanmukaistamiseksi.

OTK Petteri Snell
MMAF ry:n puolesta